**EMLÉKEZTETŐ**

MB Erdészeti Albizottsági ülés

**Időpont**: 2013. február 19.

**Helyszín**: VM 203. tárgyaló

**Résztvevők:** a mellékelt jelenléti ív szerint



**Levezető elnök: Dr. Sárvári János, MEGOSZ**

1. **napirendi pont: Megnyitó, az ülés napirendjének ismertetése és jóváhagyása**

Dr. Sárvári János, elnök: köszöntötte a megjelent tagokat a 2013-as év első ülésén.

A határozatképesség felmérését követően tájékoztatta a jelenlévőket, hogy a 12 szavazati jogú tag jelenléte az ülésen, tehát az albizottság nem határozatképes, és ez az albizottság alakításhoz sem elégséges, így az albizottság újbóli megalakulására nincs lehetőség.

Az Ügyrend lehetőséget nyújt írásbeli eljárásra, így javasolta, hogy a tagok mondják ki az EAB újbóli megalakulását, melyhez további 3 tag írásbeli hozzájárulását kéri majd írásban.

A döntési pontokkal kapcsolatban pedig az MB Titkárságtól kérte, hogy az emlékeztető kiküldése előtt küldje meg az EAB tagoknak, hogy azokról is írásbeli szavazás történhessen. Így az MB jövő heti ülése előtt már elfogadottá válhatnak a javaslati pontok megerősítve azoknak a tagoknak a szavazatával, akik ezen az ülésen nincsenek jelen.

A fentiekhez kérte az albizottság jelen lévő tagjainak jóváhagyását: *a jelenlévő EAB tagok egyhangúan elfogadták az elnök javaslatát.*

Elnök úr tájékoztatatta a megjelenteket, hogy a napirendi pontok sorrendjében módosítással él, amely szerint a 6. napirendi pont és az 3. napirendi pont helyet cserél a 6. napirendi ponthoz tartozó előadók kérésére.

A jelenlévő EAB tagok a napirendi pontokra vonatkozó módosítást egyhangúan elfogadták.

1. **napirendi pont: Az Erdészeti Albizottság 2012. 06. 13-ai üléséről készített emlékeztető elfogadása**

A jelenlévő EAB tagok a 2012. 06.13-i ülés emlékeztetőjét egyhangúan elfogadták.

Ezt követően elnök úr felkérte Dr. Maácz Miklós főosztályvezető urat (Vidékfejlesztési Főosztály), Horváth Anikót és Simkó Esztert (mindketten Agrárközgazdasági Főosztály) az előrehozott 6. napirendi ponttal kapcsolatos előadásuk megtartására.

1. **napirendi pont: A 2014-es év Uniós és állami támogatásaira vonatkozó átmeneti szabályozás**

Dr. Maácz Miklós (VM-VFF): összefoglalta a rendelet-tervezet jelenlegi helyzetét a következők szerint: az EMVA rendelet tanácsi munkacsoporti tárgyalás alatt áll. Az állami erdők támogatásának kérdéskörét az ír elnökség által vezetett SCA (Mezőgazdasági Különbizottsági Ülés) ülés lezárta, sajnos viszonylag kedvezőtlenül az erdészet vonatkozásában, ugyanis csak 1-2 jogcímben lehetséges csak a jelenlegi szöveg szerint az állami erdők támogatása. Jelenleg van egy utolsó elnökségi rendelet-tervezet, amelyből látszik, hogy pontosan mely jogcímek esetén lehetséges az állami erdők támogatása. A rendelet elfogadása 2013 júniusára várható, kihirdetésre 2013 ősze előtt nem fog sor kerülni. 2014 valószínűleg átmeneti időszak lesz; 2015-től indul az új szabályozás. Addig, amíg a zöldítés terén átmenet áll fenn, az AKG-t nem lehet újra indítani. 2014 folyamán várható a Vidékfejlesztési Program hivatalos benyújtása és a Bizottság általi jóváhagyása. A költségvetési tárgyalások eredményeként megszületett a 2014-es költségvetés. Azonban, amíg nincs jóváhagyott operatív program, addig nem végleges az intézkedések tartalma sem. Ezért jogcím rendeletet alkotni és kérelmeket befogadni ebben az átmeneti időszakban csak nemzeti kockázatra lehet.

A 2014-es év a vidékfejlesztésben tehát átmeneti év lesz, a DIT-ÚMVP lezárását szabályozó végrehajtási rendelet módosítása folyamatban van. Az átmeneti rendelettel kapcsolatban a Bizottság még a koncepciót sem vázolta fel, körvonalazni valószínűleg 2013. március végén fogják.

Simkó Eszter (AKG Főosztály): Dr. Maácz Miklós előadását kiegészítve elmondta, hogy informális egyeztetés folyik az állami támogatásokra vonatkozóan. Az átmenti szabályok tekintetében nem került még hivatalos tervezet a tagállamok részére megküldésre. Jelenleg az Agrárerdészeti Iránymutatások alapján folyik a munka a minisztériumon belül (notifikálás). Az iránymutatás 189. cikke kimondja, hogy amennyiben a Program EMVA-ból társfinanszírozott program, mint például az erdészeti programok, akkor azoknak a működése a 2007-2013-as időszakra korlátozódik. Ez azt jelenti, hogy az erdészeti EMVA támogatások esetében a támogatási kérelmek befogadására 2013. december 31-ig van lehetőség, kifizetésre pedig 2015. december 31-ig. A már most működő programok meghosszabbítására jelenleg nincs jogalap. Az állami támogatások szabályainak a felülvizsgálata jelenleg folyik 2013. március 20-án fog lezárulni, ezt követően értékeli és összegzi a Bizottság a tagállamoktól érkezett észrevételeket, melyek alapján fogja az állami támogatásokra vonatkozó szabályozás módosítását a tagállamok részére megküldeni. A fentiekben elmondottak alapján lesz tehát egy átmeneti állami támogatásra vonatkozó szabály, a jelenlegi érvényben lévő programok renotifikációra kerülnek – amely rövid időt vesz igénybe, egy két hónap alatt is lezárulhat- vagy notifikálásra lesz szükség.

Horváth Anikó (AKG Főosztály): Az EMGA-ból (Európai Mezőgazdasági Garancia Alap) finanszírozott terület alapú támogatással (SAPS) kapcsolatosan tájékoztatta a résztvevőket, hogy az ír elnökség 2013. január végén e tárgykörben is bejelentette a Bizottság egyetértésével, hogy a KAP reform 2015-től kezdődik. A 2014. évet tehát átmeneti időszaknak kell tekinteni. Magyarország érdeke, hogy az átmeneti időszakban a SAPS-ot továbbvigye. Az új hét éves költségvetésről megszületett megállapodás értelmében Magyarország a közvetlen támogatások terén nem járt rosszul, 1,3 milliárd Euró közvetlen támogatást kap. A Bizottság szándékában áll, hogy a SAPS-on kívül az úgynevezett „68. cikk alapján nyújtott különleges támogatások” vonatkozásában is támogatást használjon fel. Ez az ún. érzékeny ágazatokat segítő támogatások, mint például a zöldség- gyümölcs, a dohányszerkezet átalakítási támogatás, különleges tej és rizstámogatás, valamint a kérődző szerkezet-átalakítási támogatás, illetve a biztosítási díjtámogatás.

Dr. Sárvári János, elnök: megkérdezte, hogy az elhangzottakkal kapcsolatban van-e kérdése a megjelent tagoknak.

Lapos Tamás (VM Erdészeti, Halászati és Vadászati Főosztály: felvetette, hogy az állami támogatások szabálya alatt pontosan mit kell érteni.

Simkó Eszter (AKG Főosztály): a felvetésre válaszolva elmondta, hogy az Agrárerdészeti Iránymutatások alapján a szigorúan vett hazai forrásból finanszírozott támogatásokat kell értelmezni ez alatt.

Dr. Sárvári János, elnök: megköszönte az előadásokat. Elmondta, hogy a 2014-2020-as vidékfejlesztésben elérendő cél lett volna, hogy több jogcím nyíljon meg az állami erdők számára, ehhez képest csak egy, kettő nyílhat meg az elmondottak alapján. Véleménye szerint 2014- ben a vidékfejlesztés 2. tengelye meg fog állni az átmenet miatt. A renotifikáció és a notifikáció miatt hosszabb időszak lesz az elfogadás.

Dr. Maácz Miklós (VM-VFF): válaszul az elnök úr kérdésére elmondta, hogy a Természeti katasztrófa, és az Erdészeti potenciál helyreállítása jogcím megnyílása vetíthető előre.

Dr. Sárvári János, elnök: megköszönte az előadásokat és elmondta, hogy az ülés folytatása az eredeti tematika alapján, tehát a 3. napirendi ponttal folytatódik. Felkérte Gergely Mártát előadásának megtartására.

1. **napirendi pont: A 2013-ig hatályos ÚMVP erdészeti jogcímekkel kapcsolatos aktuális tudnivalók (az n+2 éves szabály alkalmazásának lehetősége, a Natura2000 és a Fiatal erdők állományneveléséhez nyújtandó támogatások jogcím bizottsági jóváhagyásának helyzete, az ún. erdő-saláta rendelet elfogadása, tartalma).**

Gergely Márta (VM Agrárfejlesztési Főosztály): előadásának anyaga az alábbi linkre kattintva nyitható meg:



Előadásában az ÚMVP erdészeti jogcímekkel kapcsolatos módosításokra fókuszált. Kitért az I. tengelyen belül a Fiatal erdők állománynevelésén belül a 25/2012. (III. 20.) VM rendelettel kapcsolatos 2012. decemberében hatályba lépett módosításokra, az érintett erdészeti intézkedések a kihirdetés alatt álló „salátarendelet” módosításaira, a Nemzeti Vidékfejlesztési Terv Mezőgazdasági földterületek erdősítésével összefüggő 132/2004. (IX. 11.) FVM rendeletre és a II. tengely Mezőgazdasági földterületek első erdősítésével kapcsolatos 88/2007. (VIII. 17.) FVM rendeletre. Az egyes jogcímeket érintő változással összefüggésben kiemelten felhívta a figyelmet arra, hogy a gazdálkodóknak 2013-ban a támogatási kérelem benyújtására július 2. és július 31. között lesz lehetőségük. Előadásában ismertette az Erdő-környezetvédelmi intézkedéseken belüli további módosításokat (124/2009. (X. 22.) FVM rendelet), a Nem termelő beruházások erdőterületen — Szerkezetátalakítás alintézkedést érintő módosításokat, valamint érintette a Natura 2000 erdőterületeken történő kifizetések kérdéskörét, az Erdészeti jogcímek módosításainak notifikációját. Végül röviden felvázolta az Erdészeti intézkedések sorsát az 2014-2015-ös átmeneti időszakban, kitért a kidolgozás alatt álló intézkedésekre. Kiemelte az erdei közjóléti létesítmények kialakítása alintézkedést, amely a hét folyamán kerül közigazgatási egyeztetésre.

Dr. Sárvári János, elnök: megköszönte az előadást. A közjóléti létesítményekhez nyújtandó támogatások kapcsán megkérdezte, hogy idén ez az intézkedés megnyílik-e majd. Az erdő Natura 2000 ütemtervét is felvetette, ugyanis 2013. május 15-e az egységes kérelmek benyújtási határideje, és az előtt jó lenne a 2012. évi kérelmek határozatait megkapni, hogy ösztönözze az idei kérelmek benyújtását.

Gergely Márta (VM Agrárfejlesztési Főosztály): elnök úrnak válaszul elmondta, hogy a támogatás valószínűleg a 2013. I. félévében fog megnyílni és 2013 júliusában lehet benyújtani támogatási kérelmeket. A Natura 2000-rel kapcsolatos elmondta, hogy a program módosításra a Bizottság rábólintott, de addig nem hagyhatja jóvá, amíg a notifikáció le nem zárul. Hozzátette, hogy lehetséges, hogy a Natura 2000 kivétel lesz az átmeneti időszakban.

**5. napirendi pont: A 2013-ig hatályos ÚMVP erdészeti jogcímének jelenlegi állása, támogatási és kifizetési kérelmek helyzete.**

Regős János osztályvezető (MVH): előadásának anyaga az alábbi linkre kattintva nyitható meg:



Előadásában a támogatási kérelmek 2012. évi helyzetével kapcsolatban elmondta, hogy a fiatal erdők állományneveléséhez nyújtandó támogatásra összesen 571 db. támogatási kérelem érkezett be, melyből 27. db került elutasításra, 2 kérelem esetében hiánypótlás van folyamatban. Az igényelt támogatási összeg megközelítőleg 1,2 Mrd Ft. Hozzátette, hogy a kifizetési kérelmek benyújtása is folyamatos, az MVH megyei kirendeltségeire 2013. február 15.-i állapot alapján 238 db kérelem érkezett be, amely a 6.666.000 Euró támogatási keretből mintegy 4.104.375 Eurót tesz ki.

Felhívta a figyelmet a támogatási kérelem benyújtása során tapasztalt ügyfélhibákra, hiányosságokra, formanyomtatványi hibákra. Előfordult, hogy ugyanazon erdőrészletre vonatkozóan több tevékenység került megjelölésre, vagy, hogy jogosulatlan ügyfél (nem nyilvántartott erdőgazdálkodó) nyújtott be támogatást. Az ügyfél által megadott ellentmondásos adatok esetén a tényállás tisztázására kerül sor. Az MVH nyilatkozattételre szólítja fel ilyenkor az ügyfeleket, a típushibákra pedig tájékoztatókban hívja fel az ügyfelek figyelmét.

A fontosabb, figyelembe veendő dátumok módosultak egyes jogcímek esetében, mivel 2013. december 31-ig támogatási határozatot kell hoznia az MVH-nak.

Ezt követően bemutatta az egyes jogcímek előrehaladását a kivetített dia segítségével. Kiemelte, hogy a Mezőgazdasági területek erdősítésének támogatása jogcím esetén 403 db kérelemből 372 db válhatott támogathatóvá 1 924 426 163 Ft értékben, ezekben az esetekben a határozathozatal megtörtént. A jövedelempótló támogatás ügyintézése a SAPS határozatok jogerőre emelkedését követően azonnal meg fog történni.

Agrárerdészeti rendszerek támogatása intézkedés esetében a 19 db kérelemből, 17 db válhatott támogathatóvá 150 187 554 Ft értékben, a határozathozatal megtörtént, azok 2013. januárjában postázásra kerültek.

A Natura 2000 erdő támogatása jogcím esetében 2193 db kérelem érkezett be, ebből 3 db érdemi vizsgálat nélkül elutasításra került. A lekötés várható összege pontosan még nem ismert, határozathozatal 2013 tavaszán várható.

Az Erdészeti potenciál helyreállítása támogatás jogcímre 283 db támogatási kérelem érkezett be. A kérelmek feldolgozása folyamatban van.

Erdőszerkezet átalakítás jogcímen belül a „Tarvágást követő szerkezet átalakítás fafajcserével” célprogram notifikációja miatt a határozathozatal 2012. április 17-t követően kezdődött meg. A 2010. évi támogatási kérelmekre vonatkozó határozatok 2012. augusztusában postázásra kerültek, a 83 db beérkezett kérelemből 61 db került támogatásra 400.750.558 Ft értékben. A 2011. évi támogatási kérelmek ügyintézése befejeződött, 140 db beérkezett kérelemből 100 db válhatott támogathatóvá, a forrásallokáció kérés megtörtént 654 738 781 Ft értékben. A 2012. évi támogatási időszakban 153 db kérelem érkezett be, ezek ügyintézése folyamatban van.

A kifizetéseket tekintve elmondta, hogy NVT Mezőgazdasági területek erdősítése jogcímhez kapcsolódóan 2011-ben 4224 db kérelemből 4064 db kérelem került kifizetésre összesen 4 618 678 604 Ft értékben, az elutasított kérelmek száma 134 db volt. 2012-ben 4 172 db kérelemből 3634 db kérelem került eddig kifizetésre összesen 2 348 434 641 Ft értékben.

Az elutasított kérelmek száma 78 db, mely viszonylag magas, ez tartalmazza a helyszíni ellenőrzéssel elutasított vis maiorral, a korábbi évek újraügyintzésével érintett kérelmeket.

Az EMVA II. tengelyhez kapcsolódó további kifizetési adatokra vonatkozóan elmondta, hogy a Mezőgazdasági területek erdősítése intézkedésben összesen 3 322 568 312 Ft került kifizetésre. 2013 folyamán keresztellenőrzést szükséges végezni erre az intézkedésre vonatkozóan, továbbá kialakításra kerül az egyedi parcellaazonosítás rendszere az érintett szervek között.

Erdészeti potenciál jogcím esetében összesen 172 954 307 Ft összeg, míg az Agrárrendészeti rendszerek jogcím esetében 57 070 163 Ft összeg került kifizetésre. Mintegy 135 millió Ft támogatási összeget fizetett az MVH Erdőszerkezet átalakítás jogcím alatt, míg Erdő környezetvédelem jogcímmel kapcsolatosan a kifizetett támogatás 332 151 986 Ft volt.

Az előadás tartalmazza azokat az ügyfelek részére készülő tájékoztatóban feltüntetendő ellenőrzéseket, amelyeknek elvégzése az ügyfelek részéről indokolt.

Végül hozzátette, hogy az erdős források alakulása további egyeztetés tárgyát képezi a VM-mel.

Dr. Sárvári János, elnök: az elhangzottakkal kapcsolatban megkérdezte, hogy lehet- e tudni azt, hogy a Fiatal erdők ápolása jogcímre vonatkozóan mennyi pályázat került idén eddig benyújtásra? Illetve, hogy a Mezőgazdasági gépbeszerzései támogatás jogcímhez hasonlóan sor kerül-e erdészeti gépbeszerzések támogatására?

Regős János (MVH): elnök úr kérdésére válaszolva elmondta, hogy a Fiatal erdők ápolása jogcímre vonatkozóan még nem tudni, hogy pontosan mennyi pályázat került eddig benyújtásra. Hozzátette, hogy a kérelmek összesítését követően lehet a forrásallokálást megkezdeni. További kérdésre reagálva elmondta, hogy nincs tudomása arról, hogy a Mezőgazdasági gépbeszerzései támogatás jogcímhez hasonlóan sor kerül-e erdészeti gépbeszerzések támogatására.

Dr. Sárvári János, elnök: megköszönte az előadást és felkérte a következő napirendi ponthoz tartozó előadás megtartására Ali Tamást, a NÉBIH Központi Erdészeti Igazgatóság Erdészeti Igazgatóját.

**6. napirendi pont: A NÉBIH és az MVH együttműködése a 2013-ig hatályos ÚMVP erdészeti jogcímek végrehajtása érdekében.**

Ali Tamás (NÉBIH- Központi Erdészeti Igazgatóság): előadásának anyaga az alábbi linkre kattintva nyitható meg:



Megköszönte a szót, előadásának célja bemutatni, hogy hogyan működik közre a NÉBIH az erdészeti átruházott feladatok elvégzésében. A NÉBIH és a megyei kormányhivatalok erdészeti igazgatóságai az NVT-ben a Mezőgazdasági területek erdősítése estében a kifizetési kérelmek kezelését, az EMVA erdészeti jogcímek esetében pedig a támogatási, illetve kifizetési kérelmek kezelését látják el. Ezen kívül a fentiekkel kapcsolatos helyszíni ellenőrzését is az erdészeti igazgatóságok végzik.

2013-ra két jogcím esetében merült fel az erdészeti igazgatóságok bevonása a feladatokba, e területen további egyeztetések szükségesek. A feladatmegosztásra kitérve elmondta, hogy a NÉBIH Erdészeti Igazgatósága a delegálási szerződés megkötésében, a kormányhivatalokkal kötendő egyedi megállapodások megkötésében vesz részt, szakmai irányítást és felügyeletet gyakorol az ügyintézés teljes folyamán. Ezen kívül saját hatáskörben intézi az EKV és ENTB kérelmeket, az EU-s ellenőrzési feladatokat önállóan végzi és felügyeli. Az elvégzett feladataihoz kapcsolódóan a NÉBIH Erdészeti Igazgatósága adatszolgáltatást végez az MVH felé, illetőleg az EU 2020-as tervezési munkacsoportban is részt vesz.

A megyei kormányhivatalok erdészeti igazgatóságai az MVH-NÉBIH irányításának megfelelően végzik a meghatározott kérelemkezeléssel összefüggő feladatokat. A megyei kormányhivatalok erőforrásaira, azaz a korábban EMVA TS forrásból finanszírozott, határozott idejű kinevezéssel rendelkező kormánytisztviselők. Tíz megyében tevékenykednek, átlagosan 5 fő dolgozik a feladatok végrehajtásán megyénként. A megyékbe delegált munkatársak működésének alapja az MVH és a NÉBIH közötti, illetve az előző alapján a NÉBIH és a 10 érintett megyei kormányhivatal közötti megállapodás. A munkatársak kinevezésének meghosszabbítására a megállapodások aláírását követően kerülhet sor. Kiemelte, hogy a kormányhivatalokba delegált kollégáknak 2013. február 28-ig tart a kinevezésük további hosszabbítás hiányában.

Felhívta a figyelmet arra, hogy a megyei kormányhivatalok a külön megállapodások hiányában nem tudják finanszírozni a felmerülő költségeket. Jelenleg nincs MVH és NÉBIH között aláírt megállapodás, így a további megállapodások megkötésére sem kerülhetett sor. A 2012-ben lefolytatott egyeztetések során a 2013. évi finanszírozási keretösszeg rögzítésre került, ugyanakkor pénzügytechnikai okok miatt nem került sor az aláírásra, mivel már nem EU-s forrásból kerül sor a finanszírozásra. Hangsúlyozta, hogy a megállapodás aláírása nélkül nem biztosítható a delegált feladatok ellátása, a NÉBIH javasolja ezért, hogy a DSZ rögzítse a 2013. évi rendelkezésre álló pénzügyi keretet, és ebben a formában kerüljön sürgősséggel aláírásra. Ezt követően a VM, az MVH és a NÉBIH szakemberei külön állapodjanak meg a pénzátadás módjáról, azonnali felsővezetői döntés szükséges véleménye szerint, ugyanis 2013. március 1-jén 55 fő kinevezése lejár.

Dr. Sárvári János, elnök: Az elhangzottakhoz hozzátette, hogy az MVH és a NÉBIH között jó az együttműködés. Sajnos a tavalyi Erdészeti Albizottsági ülésen is hasonló problémáról számolt be a NÉBIH. Ez a mostani probléma sem a szakértők szintjén jelentkezik, megoldása pedig sürgős lenne, hiszen a NÉBIH szakmai tevékenysége meghatározó jelentőségű a végrehajtás során.

Rákérdezett, hogy a forrásallokáció folyamata általában milyen időtartamú. Az MVH képviselője a felvetésre reagálva elmondta, hogy a forrásallokáció időigénye kb. 1 hét.

Tájékoztatta a jelenlévőket, hogy Dr. Schiberna Endre nem tudja a mai ülésre tervezett előadását megtartani, azonban az előadás diáit a tagok részére megküldik. Ezt követően felkérte Decsák Tamást, a VM Erdészeti, Halászati és Vadászati Főosztály munkatársát előadása megtartására, amely a magyarországi erdészeti jogcímek végrehajtásának EU-27-ek között elfoglalt helyzetéről számol be.

**7. napirendi pont: A hazai erdészeti jogcímek forrásfelhasználása az EU 27-ek átlagához viszonyítva.**

Decsák Tamás (VM Erdészeti, Halászati és Vadászati Főosztály): előadásának anyaga az alábbi linkre kattintva nyitható meg:



Előadásában bemutatta a hazai erdészeti jogcímek forrásfelhasználásának alapvető jellemzőit. 2007-ben összesen 417 192 323 millió Euró, míg az átcsoportosításokat követően 2012-ben 409 44 607 Euró állt rendelkezésre. A 2012. év végéig fel nem használt forrás az összes forrás 35%-át teszi ki. Az EU-27-ben a fel nem használt forrás aránya szintén a kivetített dián látható.

Az Agrárerdészeti rendszerek jogcímen pozitív változás történt a 2 000 000 millió Euró átcsoportosítása folytán, jelenleg mintegy 30% itt a fel nem használt forrás nagysága.

Az Erdő-környezetvédelem jogcím esetén szintén jelentős forrásátcsoportosítás történt, amelynek eredményeként csökkent a felhasználható összeg nagysága, melynek nagy része még mindig nem került felhasználásra. Ez a szám az EU-ban kevesebb, mint 12%.

Az Erdészeti potenciál helyreállítása jogcím esetén a forrásfelhasználás meghaladja a 63%-ot, a 2013-ban megjelenő pályázatok okán ez az arány javulni fog.

A Nem termelő beruházások erdészeti területen, azaz a szerkezetátalakítási jogcímhez kapcsolódóan szintén az idei pályázatokkal javulni fog a forrásfelhasználás aránya.

A Mezőgazdasági területek erdősítése és a kapcsolódó NVT jogcím végrehajtása megfelelően halad, valószínűleg nagy forráshiány nem fog fellépni. Az Erdő gazdasági értékének javítása intézkedésre átcsoportosítás történt, így a fiatal erdők állománynevelése program is elindulhatott.

A Natura 2000 területeken történő erdőgazdálkodásra elkülönített keretösszeg 65,7%-a jelenleg maradvány, tehát ebben az esetben van még mozgástér.

A Nem mezőgazdasági földterület első erdősítése jogcím esetében még nem tudni, hogy várható-e idén rendelet.

Az összesítés alapján látszik, hogy a rendelkezésre álló keretösszeg 35%-a 2012 végéig nem került lekötésre, remélhetőleg ez az arány 2013 során javulni fog.

Dr. Sárvári János, elnök: megköszönte az előadást, amelyből látható, hogy mely jogcímeknél vannak feszültségek. Ezzel összefüggésben felhívta a figyelmet a folyamatban lévő írásbeli eljárásra, melynek keretében az erdészeti jogcímekről 12 millió Euró átcsoportosításáról kell dönteni. Az átcsoportosítással kapcsolatban felmerült a kérdés, hogy a megmaradó keretösszeg elegendő lesz-e a 2007-2013-as programban megvalósuló erdészeti jogcímek finanszírozására, ebben a témában még folyik az egyeztetés a VM szakmai főosztályával.

További észrevétel nem merült fel, ezért elnök úr a következő költségvetési időszakkal kapcsolatosan megfogalmazott néhány észrevételt, amelyeket az ÚMVP MB felé az emlékeztető megküldésével kommunikál majd az albizottság.

Az eddigi tapasztalatok alapján az információáramlást javítani szükséges. Az erdőgazdálkodóknak az MVH-val való folyamatos együttműködés eddig is nagyon hasznos volt, különös tekintettel az MVH tájékoztató tevékenységére. Ugyanakkor a kedvezményezettek feladatainak hátterét pl.: notifikáció menetét és hatását, a Natura 2000 területeket érintő határozatok meghozatalának időigényét is kommunikálni szükséges a pályázók részére, hiszen így válhatnak számukra érthetővé a problémák.

Továbbá kiemelte, hogy az erdészeti szakirányítás, szakszemélyzet fenntartása elengedhetetlen az erdészeti jogcímek végrehajtásában.

A következő időszakra vonatkozóan szintén fontosnak tartja a szakmai kritériumok enyhítését és az adminisztráció csökkentését.

Ugyanígy fontosnak tartotta az egységárak EU-s szintre való kiegyenlítését, 2014-2020 között a jövedelempótló támogatás megszüntetése fényében. Az egységárakat növelni szükséges, így lehet ösztönözni az erdőtelepítéseket.

Lapos Tamás, (VM Erdészeti, Halászati és Vadászati Főosztály): kiegészítette az előzőeket abban, hogy javasolta az állami támogatásokról szóló tájékoztatást, hiszen látható volt Decsák Tamás előadásából, hogy a legtöbb egy éves erdészeti jogcímben még van felhasználható forrás. Kérdésként merült fel, hogy van-e lehetőség 2014. évi támogatásra amennyiben van maradvány. Véleménye szerint nagy jelentősége lesz az állami támogatásokkal kapcsolatos szabályozás módosításának.

Dr. Sárvári János, elnök: az ülés pozitív zárásaként elmondta, hogy az utolsó előadás diái alapján látható, hogy az EU-s országok forrásfelhasználásához képest Magyarországnak nincs mit szégyenkeznie, hiszen minden jogcím megnyitásra került és a forrásfelhasználás a jogcímek többségénél, csupán két jogcímet kivéve, jelentősen meghaladja az EU-s átlagot.

Megköszönte a jelenlévők részvételét, ezt követően bezárta az ülést.